《闻冯太史登府讣寄挽六章 其一》
清代·姚燮

强力不缚虎，手以蚕丝缠。鬼箓轻文章，黄土无才仙。

山猴苦冻骨，白云不为棉。史传遗姓名，谁傲蜉蝣年？

公也绣州杰，少志横八埏。欲从苍颉世，搜括虫鸟天。

妾御蔡石经，仆视扬太玄。神獬岸独角，吸古如吸泉。

老容惫将皱，揽镜犹拂铅。岂伊灶下妪，尽解春风怜。

著书以尺量，赎命无一钱。巫咸久瞆聋，曷贵羲和鞭？

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。